Zero Point Energy Field Manipulator

* Paprastas
* Super

**Zero Point Energy Field Manipulator**, paprasčiau žinomas kaip **Gravity Gun** (liet. *Gravitacinis ginklas*) – traukos jėgą turintis ginklas, skirtas pritraukti pavojingus daiktus su jais nekontaktuojant, nors pagal pradinę idėją naudotas paprasčiausiam daiktų ar sunkesnių objektų pakėlimui. Ginklo viduje įmontuotas Xen kristalas – tas pats, kuris sukėlė ir rezonansinę kaskadą. Gravitacinis ginklas pirmą kartą įteikiamas Freeman'ui atvykus į Rytinę Black Mesą, prieš tai Alyx duoda juo pasipraktikuoti.

## Apžvalga

### Naudojimas

Pagal asmeniniams kompiuteriams skirtos „Half-Life 2“ versijos numatytuosius nustatymus, kairysis pelės klavišas leidžia šiuo ginklu pritraukti įvairius objektus, tačiau kai kuriems sunkesniems objektams yra taikomi apribojimai. Esant pakankamai dideliam atstumui, galima objektus pritraukinėti mažesne traukos jėga po truputį, bet daugiau priartėjus, daiktas akimirksniu prisitraukia. Deja, daugumos organiškų objektų pritraukinėti neįmanoma, visgi esama išimčių tokioms medžiagoms, kaip mediniai daiktai ar akmens skaldos. Dešinysis pelės klavišas leidžia pritrauktą objektą sviesti, tačiau kairiuoju klavišu galima jį paleisti ir numesti žemėn. Prie to paties, žaidėjas gali dešiniuoju klavišu pastumti kai kuriuos sunkius objektus, kurių neįmanoma pakelti.

### Pranašumai

Gravitacinis ginklas turi vieną pranašumą, kurį turi nedaugelis žaidimo ginklų – jo neribotas panaudojimas. Šis ginklas neturi jokių besibaigiančių apkabų, gali būti panaudotas neribotą kiekį kartų ir nereikalauja jokio perkrovimo ar įkrovimo. Vis dėlto, jis turi ir mažą trūkumą – tai trumpas vos sekundę trunkantis "užsikrovimo" delsimas, dėl kurio daiktų pritraukimas ir svaidymas gali neatrodyti toks žaibiškai greitas iš pirmo žvilgsnio. Nepaisant to, gravitacinis ginklas yra išties efektyvus įrankis, kovojant prieš įvairaus tipo priešininkus, ypač jeigu žaidėjas yra išradingas ir įžvalgus. Štai, jis labai praverčia kovojant prieš Antlion Guard'ą, jeigu aplinkui esama daug sprogių daiktų, pvz. sprogstančios statinės ar dujų balionai. Kai kurie ir smulkesni objektai, bet turintys didesnį svorį, gali užmušti kurį nors iš sutvėrimų. Vienas iš žaidimo pasiekimų (angl. achievements) netgi yra skirtas tuo atveju, kai žaidėjas užmuša ką nors senu klozetu. O Ravenholm'o miestelyje apstu diskinių pjūklų, kuriais galima perkirsti zombius pusiau. Mažesnės masės daiktai nesukels didelės žalos, kai kurie iš jų atsimušę subyra ar sulūžta.

Kontratakai prieš Manhack'us ar City Scanner'ius galima gravitaciniu ginklu pritraukti ir nusviesti šalin juos pačius. Tai vienas iš būdų, kaip galima susitvarkyti su mažesniais, tačiau erzinančiai skraidančiais objektais. Žinoma, tam kad juos galutinai sunaikintum, reikia nukreipti į kurį nors sutvėrimą arba kokį nors paviršių, kuris juos išsprogdintų. Rollermine'ai yra vieni iš tų judėjimą trukdančių savaeigių objektų, kuriuos užtenka gravitaciniu ginklu nusviesti vandens link, kur ten jie kontaktuodami susprogsta dėl savo elektrinių savybių. Hopper Mine'ai taipogi yra praėjimą blokuojantys įrengimai, kuriuos galima saugiai atplėšti nuo žemės ir nusviesti toliau arba švelniai prikabinti iš naujo, dėl ko jie nebesprogsta žaidėjui užlipus. Šie įrenginiai taip pat gali būti panaudoti kaip sprogstamasis užtaisas, panašiai kaip dujų balionėliai. Combine apsaugos šaudyklės (turret'ai) gali būti gravitaciniu ginklu arba numušami, arba nusviedžiami, arba pasukinėjami norima kryptimi.

Iš gyvųjų organizmų, headcrab'ai ir kai kurios antlion'ų rūšys yra pažeidžiami, jeigu gravitaciniu ginklu į juos šaunama, nors juos užmušti gali prireikti ne vieno šūvio. Po vieno šūvio antlion'ai apsiverčia ir kuistosi, kol galų gale vėl atsistoja. Headcrab'ai ir toliau juda net po šūvio, tačiau yra greičiau nugalabijami.

## Dark Energy Field Manipulator (Super Gravity Gun)

Įžengęs į Citadelę, Gordon'as netrunka pakliūti į Combine įrengtą konfiskavimo patalpą, kur ten, būdamas magnetiniame lauke, praranda beveik visus savo ginklus – išskyrus gravitacinį ginklą. Šis ginklas, veikiausiai dėl Xen kristalo, neištirpsta ore ir netgi įgauna naują, žymiai geresnį pavidalą. Švytėjimas iš oranžinės spalvos virsta mėlyna. Paprastai žinomas Super gravitacinio ginklo vardu, jis tampa daug stipriau įkrautu ir nuo šiol gali pritraukti daug tolimesnius ir prieš tai kai kuriuos nepritraukiamus objektus. Pavyzdžiui, atsirado galimybė pritraukti kai kuriuos organinės kilmės taikinius, kaip Combine pėstininkus, kurie tiek pritraukiant, tiek į juos šaunant yra nužudomi, o kartu su jais ištirpsta ir jų ginklai, dėl ko neįmanoma jų pridėti į savo arsenalą.

Be to, būdamas konfiskavimo kambaryje Gordon'as netik gauna gravitacinį ginklą su super įkrova, bet ir pakyla jo gyvybiniai taškai (energ. 200, vietoj 100). Citadelėje naudojamos geresnės gyvybės ir energijos įkrovimo stotelės, todėl įkrovos laikas yra daug trumpesnis. Ištrūkus iš Citadelės, kurį laiką šio gravitacinio ginklo nelieka, tačiau sugrįžta, kai „Half-Life 2: Episode One“ dalyje Gordon'as su Alyx vėl įžengia į apniokotą Citadelę, kad stabilizuotų jos šerdį, tačiau po atlikto darbo gravitacinis ginklas atgauna savo pirmykštį pavidalą.

## Žaidimo užkulisiai

* „Half-Life 2 Beta“ žaidimo garso failuose girdimi Eli (Maxwell) žodžiai, skirti Gordon'ui, kuriam būnant Rytinėje Black Mesoje pasakojama, jog gravitacinio ginklo "senelis" buvo naudojamas kilnoti pavojingus darinius Combine portalo reaktoriuose, kas suponuoja mintį, jog šis ginklas naudoja Combine technologijas.

* Tiksliai nežinoma apie šio ginklo savybes ir jo gebėjimą pritraukti daiktus. Kai Gordon'as įžengia į konfiskavimo patalpą, jame pasigirsta Combine pranešimas apie "kontrarezonansinį ypatingąjį įrenginį". Manoma, jog jo viduje yra neigiamos masės Xen kristalas, suteikiantis gebėjimą atstumti objektus. Gravitacinis ginklas veikiausiai padeda valdyti jo savybes, kada norima objektus atstumti ir kada pritraukti. Vis dėlto, nėra žinoma, kaip jis sugeba pritraukti specifinius pavienius objektus, išvengiant kelių vienu metu.

## Pasirodo

* *Half-Life 2* (pirmą kartą)
* *Half-Life 2: Deathmatch* (ne kanonas)
* *Half-Life 2: Raising the Bar* (kaip „Prototype physics manipulator“)
* *Half-Life 2: Lost Coast* (ne kanonas)
* *Half-Life 2: Episode One*
* *Half-Life 2: Episode Two*
* *Portal* (tik žaidimo failuose) (ne kanonas)
* *Portal 2: Lab Rat* (ne kanonas)
* *The Final Hours of Portal 2* (ne kanonas)
* *Garry's Mod* (ne kanonas)